runetrust/blame-folketinget-dk huggingface dataset:
Rasmus Jarlov (KF), 2019-12-05:
Kan Socialdemokraterne bekræfte, at der er væsentlig flere end 5 pct., der har en arbejdsgiverbetalt telefon, og at man dermed ikke lever op til de løfter, man har givet til danskerne, om, at det kun vil være et lille mindretal, der vil opleve at få højere skatter, hvis vi har en socialdemokratisk regering – i forhold til at vi ikke har en socialdemokratisk regering?
Mogens Lykketoft (S), 1999-09-07:
Så har vejene været nævnt, og der skal jeg bare gøre opmærksom på, at ved vedtagelsen af de projekteringsforslag, der har været omtalt, står der udtrykkeligt i lovforslagene, at påbegyndelsestidspunkt, anlægstakt og åbningstidspunkter vil afhænge af de årlige finanslovbevillinger.
Karsten Hønge (SF), 2008-02-19:
Jeg er da også sikker på, at udvidelsen af EU på længere sigt vil blive en gevinst for os alle sammen både i demokratisk og i økonomisk forstand, men her og nu giver det store udfordringer, når pengemænd fra Østeuropa og danske mellemhandlere ser en mulighed for hurtig profit ved at bruge underbetalte ansatte.
Ellen Trane Nørby (V), 2010-04-20:
Enhedslisten fremfører, at der er helt særlige problemer knyttet til boligstøtten, men der er jo intet i de gældende regler, der er til hinder for, at kommunerne i forbindelse med helt særlige situationer kan afgøre, at tilbagebetaling skal ske med afdrag, der er rimelige i forhold til den pågældendes økonomi.
Villy Søvndal (SF), 2003-11-19:
Har statsministeren ikke med det her bidraget til fuldstændig at ophæve skellet mellem viden og tro ved oven i købet i et interview at tilstå, at det, han sagde at han vidste meget sikkert for at overbevise befolkningen om nødvendigheden af at gå i krig, ikke var noget, han vidste; det var nogle politiske vurderinger, som altså alene byggede på statsministerens fornemmelser, som altså viste sig at være forkerte?
Lars Løkke Rasmussen (V), 2010-06-02:
Jeg synes, at man som oppositionsleder kravler op på en meget, meget høj piedestal, når man siger: Vi kender den virkelige virkelighed, den, som danskerne bevæger sig rundt i, den, som danskerne trækker deres børn rundt i lige fra daginstitution til folkeskole – eller alderdomshjem eller offentligt sygehus.
Helle Sjelle (KF), 2010-05-06:
Så handler det naturligvis bare om at få dem frem i lyset, om man så må sige, således at de virkelig kan inspirere og vejlede og være til gavn og glæde for de yngre mennesker, som f.eks. netop står og skal tage nogle uddannelsesvalg eller overvejer, om de nu skal tage springet og blive ledere eller ej.
Flemming Møller Mortensen (S), 2018-01-24:
Jeg blev derfor rigtig glad for, at sundhedsministeren i Politiken den 18. januar i år kvitterede for det socialdemokratiske initiativ til at indføre en tobaksbevilling, som detailhandelen kan få frataget efter at være idømt bøder for overtrædelse af forbuddet mod at sælge tobak til unge under 18 år.
Rasmus Jarlov (KF), 2021-05-04:
Det er nok også en af dem, der bliver sværest at få igennem, fordi topskatten har fået sådan en meget, meget stor symbolsk betydning i den politiske debat og der er nogle partier, der virkelig har set sig sure på topskattelettelser – som noget af det ondeste, man overhovedet kan foretage.
Lotte Rod (RV), 2014-05-08:
Som fru Rosa Lund også ved, stemte vi i Radikale Venstre i sin tid imod VK's forslag om at åbne op for, at institutionerne kan trække penge ud, og jeg vil også gerne sige til fru Rosa Lund i dag, at det ikke er et mål i sig selv for mig, at institutioner skal kunne trække overskud ud.
Michael Aastrup Jensen (V), 2020-10-20:
Og nu begynder vi sådan at gå fuldstændig imod, hvad alle interesseorganisationer, alle erhvervsorganisationer nu begynder at råbe vagt i gevær om, nemlig at hvis vi mener noget om retssikkerhed i det her parlament, kan man selvfølgelig ikke bare begynde at indføre det her kontrolkorps, som skal rende rundt, fuldstændig som de har lyst til, og snage i alle de forskellige papirer, uden at der er grundlag for det.
Martin Lidegaard (RV), 2003-10-09:
Jeg kan altså konkludere, at hvis hr. Jens Rohde ikke har noget bedre svar, har han ikke tænkt sig at ændre på den nuværende miljøpolitik, hvor man fortsat vil udstede regninger til fremtidige generationer og med andre ord fortsætter med at ruinere den danske miljøindsats.
Rasmus Horn Langhoff (S), 2022-05-06:
Derfor giver det også rigtig god mening at udvide den vederlagsfri tandpleje med nogle år, så de unge vil have et mere etableret liv den dag, hvor de forlader børne- og ungetandplejen, og dermed også vil holde fast i deres tandlæge, også når de selv skal betale for at få tandbehandling.
Jacob Jensen (V), 2018-12-19:
Men noget tilsvarende gør sig gældende i forhold til et spørgsmål, som fru Lisbeth Bech Poulsen jo også har stillet et ændringsforslag om, nemlig at tilbagerulle integrationsydelsen, som den så ikke længere hedder – men vi ved, hvad det er, vi taler om.
Jan Trøjborg (S), 2004-12-10:
Imidlertid har regeringen valgt at samle et smalt flertal bag sit ændringsforslag, der er en overgivelse til de store organisationer, til de store virksomheder, og blokken har altså valgt at lade hensynet til de store dominerende virksomheder fortrænge hensynet til de mindre virksomheder.
Jann Sjursen (KRF), 2000-04-07:
Forslagsstillerne gør jo selv opmærksom på i de almindelige bemærkninger til lovforslaget, at det er et specielt lovforslag, og det må jo siges at være rigtigt, men ikke desto mindre er det altså et forslag, vi fra Kristeligt Folkepartis side hilser velkommen. Vi kan såmænd godt støtte det som sådan, men det er klart, at vi bliver nødt til under udvalgsarbejdet at tage nøjere stilling til de love og forskrifter, som Frihed 2000 i sit forslag ønsker ophævet.
Rune Lund (EL), 2006-05-23:
Jeg vil til enhver tid kæmpe så meget som overhovedet muligt for at få forbedringer igennem, og jeg er meget interesseret i at indgå i et arbejde med fru Anne Grete Holmsgaard om, hvordan vi kan begrænse betalte lobbyisters indflydelse gennem registrering og indførelse af nogle etiske retningslinjer osv. osv.
Eyvind Vesselbo (V), 2011-11-25:
Det vigtige var, at Enhedslisten har prioriteret en forholdsvis lille gruppe mennesker med et ultimativt krav om at få fjernet den ydelse, som de fik, og få den forhøjet, i forhold til at stå med et ultimativt krav til finansloven og finanslovforhandlingerne omkring efterlønnen.
Simon Emil Ammitzbøll (LA), 2017-11-09:
Ja, det er selvfølgelig meget vigtigt, at man forstår, hvad der foregår, og jeg tror heller ikke, at der er nogen, der har lyst til at vælge repræsentanter, som ikke forstår, hvad der foregår – for så bliver ens synspunkter jo ikke repræsenteret i kommunalbestyrelsen.
Anders Samuelsen (RV), 2002-01-23:
På det lange sigt, når man medtager, hvad man får udbetalt på et senere tidspunkt, kan man selvfølgelig godt sige, at man letter skatten, og jeg tror da også helt sikkert, at regeringen vil benytte anledningen, når de skal gøre deres første år op, til at sige: Se nu her, kære venner, vi har sænket skattetrykket med 1 pct., fordi vi har fjernet denne ordning.
Morten Østergaard (RV), 2009-10-08:
Og der vil jeg gerne spørge hr. Høgni Hoydal, om det ikke er besynderligt, at regeringen ikke i det mindste vil give Færøerne lov til at behandle de handicappede så tilpas godt, som man har aftalt på den internationale scene at ville gøre, fordi regeringen og Dansk Folkeparti i Danmark har besluttet sig for ikke at ville gøre det.
Per Clausen (EL), 2008-10-23:
Men det ændrer jo ikke noget ved, at det er fornuftigt at udbrede en ordning, som man tidligere har haft for blinde og svagtseende, så man udvider den til også at omfatte andre grupper og også udvider den til at omfatte brevstemning, fordi det selvfølgelig er vigtigt, at så mange mennesker som overhovedet muligt kan deltage i de demokratiske processer.
Jeppe Bruus (S), 2024-11-27:
Det er, fordi jeg tror, at Else og alle de andre, der sidder ude på plejehjemmet – og jeg er fuldstændig enig med ordføreren i, at det mange steder ikke er godt – faktisk godt kan gennemskue den her debat og godt kan gennemskue det, i forhold til at vi laver en kommuneaftale om at løfte servicerammen ude i kommunerne med 3,4 mia. kr. til næste år, hvilket er den bedste økonomiaftale i 15 år.
Christine Antorini (S), 2007-01-12:
Det er bare et eksempel på et helhedsskoletilbud, der havde en anderledes konsekvens end den, hr. Martin Henriksen frygter, og det understreger bare min pointe, nemlig at det er vigtigt, at der er en bred vifte af forskellige skoleformer, som man kan vælge imellem, i kommunen.
Peter Skaarup (DF), 2013-01-25:
Det viste sig, at både vores byretsdommere, vores landsretsdommere og vores højesteretsdommere i ret stort omfang havde bierhverv ved siden af deres gerning som dommer og på en måde, hvor det i virkeligheden i nogle tilfælde så ud til at overskygge dommerhvervet, at man var optaget af alt muligt andet, der gav ret store penge på kontoen for de pågældende.
Samira Nawa (RV), 2023-05-10:
Der er, som flere andre ordførere før mig også har nævnt, 16 forskere fra fem forskellige universiteter i Danmark, der har lavet et faktanotat, som peger på, at det både er for dyrt og for langsommeligt i forhold til de vedvarende energikilder, vi har i Danmark, og som vi i dag også har en spidskompetence inden for.
Claus Hjort Frederiksen (V), 2011-02-02:
Så vil jeg gerne igen sige til hr. Frank Aaen, at når vi ved, at arbejdsstyrken i de kommende år falder – det ved vi, for vi kender personnumrene på alle danskere, der er her, vi ved, hvornår de passerer pensionsalderen, hvornår de passerer efterlønsalderen osv., så der er jo ikke sådan de voldsomme prognoser i det – så er det da rettidig omhu at sikre, at vi opretholder en arbejdsstyrke, der gør, at vi har mulighed for at producere til det høje velstandsniveau, som vi har her i landet.
Kirsten Brosbøl (S), 2012-05-11:
Og der håber jeg også at Dansk Folkeparti konstruktivt vil gå ind og se på, hvordan vi kan lave et system, som vel at mærke ud fra et politisk armslængdeprincip sikrer, at vi løbende har den kvalitetskontrol af vores uddannelser, så vi også kan slå ned på de steder, hvor der måtte være problemer.
Sofia Rossen (IA), 2007-05-31:
Samtidig har det dog været en glæde at kunne konstatere i dag, at det er et absolut mindretal, der står bag denne kritik, og jeg vil gerne benytte lejligheden til at takke det store flertal, der har støttet den aftale, som hjemmestyret og den danske regering har udarbejdet i fællesskab.
René Christensen (DF), 2020-10-22:
Hvis man kigger på finansloven, er der både regeringens reserver, og der er et forhandlingsbeløb på over halvanden milliard kroner, så jeg vil sige, at hvis man ville noget, ville det ikke tage lang tid at finde det engangsbeløb på 46 mio. kr. og fortsætte den skrotningsordning, som er igangsat, og som har virket så godt, at puljen nu er lukket, fordi alle pengene er blevet udbetalt.
Bertel Haarder (V), 2004-02-25:
Det er lidt uklart, hvordan forslagsstillerne vil skærpe kravet ved manglende deltagelse i danskundervisningen, og medmindre man ønsker at henvise de ramte kvinder til at rejse tilbage til hjemlandet, hvilket er konsekvensen af at undlade forlængelse af deres opholdstilladelse, er det svært at se, hvordan reglerne skal kunne strammes yderligere.
Bjørn Elmquist (RV), 1998-02-05:
Men før vi nu skruer os for højt op: Da vi sagligt har prøvet at nærme os det her spørgsmål og udvist måske en vis åbenhed, så vil jeg spørge hr. Køpke Christensen direkte: Hvis nu det viser sig, alle ekspertudsagn lagt oven i hinanden, at det her er et dårligt forslag, er hr. Køpke Christensen så parat til at lade sig overbevise af de argumenter, der måtte være i de ekspertudsagn, som vi så også finder frem til? I Sverige har man her lige efter nytår sagt: Det er vel nok ærgerligt, at vi ikke har en ordning a la den danske.
Lars Boje Mathiesen (NB), 2020-02-06:
Hvis man bare fuldstændig sagde, at det var forbudt i offentlige institutioner, og at de leverandører, som de offentlige institutioner købte ind hos, ikke solgte halalslagtet kød, så havde man overhovedet ikke noget som helst bureaukrati og nogen som helst administration, hverken centralt eller decentralt.
Steen Gade (SF), 2005-06-14:
Det vil jo altså sige, og det siger jeg bare lige så stille til Venstres, De Konservatives og Dansk Folkepartis ordførere, at skal det her blive til noget, som ikke fører til forringelser på drikkevandsområdet – jeg tror, det gør det – men hvis det skal blive til noget, der ikke er forringelser, så er faren sådan set ikke, at man ude i kommunerne skal ansætte en hel masse djøf'er.
Maria Reumert Gjerding (EL), 2016-05-03:
Jeg tror ikke, det kommer som noget chok for forsamlingen, at jeg ikke er ordfører på det her område, og fru Johanne Schmidt-Nielsen kunne ikke deltage her i dag, så i forhold til detaljerne om vores syn på, hvad der skal til for at blive dansk statsborger, synes jeg man må stille spørgsmålene til Enhedslistens ordfører, så snart lejlighed byder sig.
Colette L. Brix (DF), 2010-12-16:
Som flere allerede har været inde på, drejer dette lovforslag sig om, at Økonomi- og Erhvervsministeriet kan indføre et gebyr, der kan dække administrationsomkostninger i forbindelse med ansøgninger, tekniske vurderinger og kontrol af handel med lande, som er underlagt handelsrestriktioner indført af EU.
Sophie Løhde (V), 2009-11-19:
Når det så er sagt – nu omhandler forespørgselsdebatten her jo forebyggelse i forhold til spiseforstyrrelser, herunder modebranchens ansvar, som ordføreren også spørger ind til – synes jeg, det er vigtigt, at vi ikke bare isoleret set kigger på, hvad det er for nogle initiativer, som vi ovenfra skal forsøge at pådutte nogle andre.
Troels Ravn (S), 2006-06-01:
Og er sandheden ikke i stedet, at regeringen vil fastholde kommunerne i et økonomisk kvælertag frem for en ordentlig ældrepleje, fordi man i virkeligheden ønsker at spare op til skattelettelser og tilgodese de mennesker i samfundet, der har deres på det tørre i forvejen?
Søren Espersen (DF), 2016-01-22:
Hvis ikke regeringen påtager sig det ansvar, vil den ikke alene gøre sig skyldig i en vis forsømmelse, den vil også gøre sig skyldig i, at endnu en generation af grønlandske børn udsættes for en grotesk grad af omsorgssvigt, at endnu en generation af grønlandske børn vil vokse op med seksuelt misbrug, at børn vil sulte.
Claus Larsen-Jensen (S), 2001-02-27:
Det vil kunne bidrage til, at Østersøregionen kan blive en af Europas og verdens blomstrende vækstregioner. Et styrket samarbejde i kampen mod den organiserede kriminalitet, menneskehandelen, smuglinger, og om at udvikle en fælles asylpolitik og et samarbejde på det retlige område kan og skal øge trygheden og sikkerheden i og for landenes befolkninger.
Peter Hummelgaard (S), 2025-02-05:
Altså, virkeligheden er jo, at i hvert fald i de sidste 30 år har vi fra Folketingets side efter min mening været alt, alt for dygtige til at pålægge politiet meget bestemte og meget specifikke opgaver og også været alt for dårlige til i virkeligheden at have en tillid til politifagligheden.
Johs. Poulsen (RV), 2008-11-18:
Jeg troede egentlig, at regeringspartiernes ordførere og medlemmer dog havde en eller anden form for forhold til købmandsmæssige betragtninger, så alene derfor burde man ændre signaler, og hvis man så også kunne holde op med samtidig at være fodslæbende, ville det jo være rigtig dejligt.
Karsten Lauritzen (V), 2018-10-24:
Forslaget udmønter jo en væsentlig del af den aftale, som regeringen indgik med Dansk Folkeparti og Det Radikale Venstre i november sidste år, altså for et års tid siden, om en række erhvervs- og iværksætterinitiativer, og det har jo så ført til det, der er sket i dag.
Kirsten Normann Andersen (SF), 2019-02-05:
Altså, er man berettiget til en seniorførtidspension eller en førtidspension, er det jo også et udtryk for, at man er blevet syg, at man er blevet slidt op af sit arbejde og faktisk ikke har mulighed for at få nogle gode pensionsår, ligesom man sandsynligvis ville have det, hvis det var sådan, at man havde haft et mindre belastende arbejde.
Eyvind Vesselbo (V), 2009-05-12:
Nu vedtager vi det her lovforslag, men det er klart, at hvis ikke det her fungerer på en optimal måde, sådan at man, selv om vi laver loven om, begynder at ekspropriere til bl.a. skydebaner, golfbaner og andre ting, som ikke er til almenvellets gavn, ja, så må vi kigge på det igen, og så er vi villige til at gå ind og gøre de ting, der skal til for at forhindre, at man kan gøre de ting.
Mette Abildgaard (KF), 2020-04-24:
Den her coronatid har jo først og fremmest ført en masse negativt med sig, men jeg tror også, det for mange har været lidt en øjenåbner i forhold til luftkvaliteten i byerne og hvad det betyder, når der lige pludselig er mindre transport, som der jo alt andet lige er i de her tider.
Tom Behnke (FRI), 2001-01-18:
Vi har den opfattelse, at de har en måske væsentligt bedre sundhedssektor i Sverige, end vi har her i landet, og at de selvfølgelig fører passende kontrol med, hvad der foregår dér, og at man ikke i højere grad tillader alle mulige mystiske eksperimenter deroppe, end man ville gøre det her i landet.
Pia Kristensen (DF), 2007-01-16:
Ældrerådenes medlemmer ligger allerede nu og kører lange strækninger rundtomkring på vejene, og derfor mener vi, at forslaget skal fremsættes så hurtigt som muligt, eller det skal sikres, at der er dækning for transportudgifter i overgangsperioden, indtil der bliver fremsat et forslag.
Søren Pape Poulsen (KF), 2019-02-27:
Jeg vil først sige, at jeg er glad for, at regeringen og Dansk Folkeparti i fællesskab med finanslovsaftalen for 2019 har afsat penge til at oprette tre specialiserede dyrevelfærdsenheder, for dyr skal behandles med respekt og værdighed, og derfor er dyrevelfærd et vigtigt område.
Per Clausen (EL), 2008-05-23:
Det er vel også en af forklaringerne på, at når man kommer til forsøg på at løse et af de store problemer i sundhedssektoren i den nuværende situation, nemlig de lønforhold, der er for de offentligt ansatte, ja, så afviser man også enhver snak om, at regionerne skulle have mulighed for at bruge de penge, de i dag bruger på private vikarbureauer, til at løfte lønniveauet for de fastansatte inden for området.
Nikolaj Villumsen (EL), 2016-05-18:
Men jeg gjorde opmærksom på, at vi har en situation, hvor det, der er sket i Aarhus, er meget, meget vel anset, og vi har set, at lige præcis det at gribe ind og bruge civilsamfundet i hele Aarhus, bruge dialogen til moskeerne, bruge velfærdsinstitutionerne og uddannelsesinstitutionerne aktivt, bruge et samarbejde mellem SSP og kommunens ansatte til aktivt at gå ind og bekæmpe radikalisering har haft stor betydning.
Bertel Haarder (V), 2007-01-26:
Når den daværende regering var nødt til at lytte til det, var det af nøjagtig den samme grund som i dag, nemlig at regeringen skal lytte til regionerne, fordi den dyreste del af lægeuddannelsen foregår ude på sygehusene, og der er ikke meget ved at uddanne cand. med.’er, hvis de ikke får den kliniske uddannelse.
Sonja Albrink (CD), 2000-03-01:
På den ene side findes der et uhyggeligt stort antal forældre, som saboterer samværet mellem barnet og den anden part, og på den anden side viser det sig nu, at der tilsyneladende også fastsættes samvær i sager, hvor den samværssøgende parts interesse ikke primært er rettet mod barnet, men i højere grad mod sig selv eller som chikane mod den anden part.
Pernille Rosenkrantz-Theil (S), 2012-05-24:
Altså, jeg synes jo, vi skal huske på, og det synes jeg egentlig står allermest centralt i det her, at opvarmning bliver dyrere og dyrere for hvert år, der går, og det tror jeg sådan set at de fleste danskere mærker på egen krop.
Dennis Flydtkjær (DF), 2014-11-04:
Jeg kan godt have den mistanke, at det er det, der er på vej til at ske i den her sag også – at man ikke vil give SF æren i den her trods alt lille sag og derfor synes, det er nødvendigt at igangsætte et stort udvalgsarbejde for at komme frem til samme konklusion for så efterfølgende selv at tage æren.
Morten Bødskov (S), 2017-10-05:
Og hvis regeringen havde fremlagt så detaljeret en finansiering til sit finanslovsudspil og sin skattereform, at man havde sagt, at det var SU'en, man skulle kigge på, væk med SU for kandidater og dimittender, så havde der jo stået tusindvis af demonstranter herude.
Mohammad Rona (M), 2025-03-28:
Vi har nedsat et ekspertudvalg, vi udvider straksudsendelser, vi har de laveste asyltal i 40 år, vi har indført en arbejdspligt, vi forbyder fætter-kusine-ægteskaber, vi har lavet en tryghedspakke, og vi forbyder kønsopdelt svømning.
Poul Erik Dyrlund (S), 1998-01-15:
Men det fremgår ganske klart af den rapport, som udvalget har udarbejdet, at der ikke eksisterede fastholdelses- og rekrutteringsproblemer af sådan et omfang, at det efter Socialdemokratiets opfattelse kan begrunde, at man nu genfremsætter B 88, godt nok i en lidt anden udgave, nemlig i form af det forslag, vi nu behandler.
Mette Bock (LA), 2014-05-26:
Så vidt jeg kan forstå på ministeren, var ministeren, lidt i modsætning til nogle af de andre ordførere fra de øvrige partier på venstrefløjen, ret enig i, at det er vigtigt, at de vandhistoriske anlæg bevares, og det er sådan set det, der er intentionen med det her forslag.
Louise Frevert (DF), 2004-05-04:
Integrationsproblemet er et fælles problem, og Dansk Folkeparti mener, at dette tiltag, som Enhedslisten her foreslår, overhovedet ikke er relevant for de tiltag, som allerede er foranstaltet i kommuner rundtomkring i landet, og at dette forslag vil fastholde indvandrerne i en stigmatisering, der absolut ikke just vil fremme integrationen.
Villy Søvndal (SF), 1999-01-14:
Derudover er der vedrørende ekspropriation foreslået udvidelse og ændret sammensætning af kommissionen, økonomisk hjælp til ejere, bedre klagemulighed og bestemmelse om, at foranstaltninger, der gennemføres ved ekspropriation, ikke må foretages, før klagefristen er udløbet.
Lisbeth Bech Poulsen (SF), 2013-11-12:
Nu ved jeg jo ikke, om jeg får et spørgsmål fra fru Lene Espersen, så derfor vil jeg tage det lidt på forhånd, men hvis der, som det er blevet spurgt ind til, og som det nævnes i bemærkningerne til forslaget, er et ønske om at åbne en filial relativt tæt på,
Karsten Hønge (SF), 2020-01-08:
Mener udenrigsministeren, at det er befordrende for skabelsen af en fælles europæisk løsning på flygtningeproblemerne, at den græske regering fører en politik, der delvist har til formål at bremse den humanitære hjælp i områder, hvor ressourcerne til at hjælpe flygtningene i forvejen er alt for knappe?
Pia Olsen Dyhr (SF), 2010-05-27:
Sidst, men ikke mindst, er der ingen tvivl om, at branchen selvfølgelig skal overholde loven, og jeg er glad for, at ministeren gjorde det klart i sit svar til hr. Benny Engelbrecht, at branchen selvfølgelig skal overholde lovgivningen, og hvis de ikke gør det, må man politianmelde dem.
Karsten Lauritzen (V), 2017-01-24:
Indtil et nyt boligbeskatningssystem træder i kraft, vil vi i regeringen opretholde fastfrysningen af ejendomsværdiskatten og fortsat fastfryse beskatningsgrundlaget for grundskylden for boligejere, sådan som det i øvrigt også står beskrevet i det nye regeringsgrundlag.
Magnus Heunicke (S), 2006-05-11:
Ideen er den meget simple, at så skal billetprisen sættes ned igen, og det er sådan set det, der er formålet, nemlig at vi for en gangs skyld og for første gang i denne regerings levetid, den regering, som De Konservative trods alt stadig væk er medlem af, vil kunne sige til danskerne med helt sanddru stemme: Nu stiger disse takster ikke mere end pris- og lønudviklingen.
Victoria Velasquez (EL), 2024-10-10:
Samtidig er vi bare slet ikke i mål i forhold til at sikre økonomisk tryghed for landets pensionister og andre på overførselsindkomster, og derfor er det også et af de krav, som vi har med til finanslovsforhandlingerne fra Enhedslistens side, og det glæder jeg mig rigtig meget til at vi får drøftet videre.
Birthe Rønn Hornbech (V), 2003-04-11:
Så vil jeg godt spørge som opfølgning på det, som hr. Jesper Langballe spurgte om med grundloven og det personlige bidrag, for jeg synes, svaret var lidt uldent: Er det ikke helt oplagt, hvad den grundlovsbestemmelse betyder, at man ikke kan pålægges et personligt bidrag, at vi alle bidrager over skattefradragsreglerne til muslimerne, selv om deres tro er os inderligt imod, men vi bidrager ikke med et personligt bidrag?